Návrh **VZN č. : 9/2016**

**o nakladaní s komunálnym odpadom a drobným stavebným odpadom na území obce Lednické Rovne**

Obecné zastupiteľstvo obce Lednické Rovne sa na základe ustanovenia § 6 a § 11 zákona č. 369/1990 Zb. o obecnom zriadení, **uznieslo na tomto všeobecne záväznom nariadení** (ďalej len VZN), v súlade s § 81 zákona č. 79/2015 Z. z. o odpadoch a o zmene a doplnení niektorých zákonov (ďalej len zákon o odpadoch).

# Časť – Úvodné ustanovenia

## §1 - Predmet, účel a pôsobnosť nariadenia

1. Toto VZN vymedzuje v zmysle hierarchie odpadového hospodárstva práva a povinnosti obce Lednické Rovne, pôvodcov a držiteľov odpadu v oblasti nakladania s komunálnymi odpadmi a s drobnými stavebnými odpadmi, najmä spôsob zberu, prepravy, zhodnocovania a zneškodňovania komunálnych odpadov a drobných stavebných odpadov, spôsob nakladania s jednotlivými zložkami triedeného komunálneho odpadu, vrátane starostlivosti o miesto určené na ukladanie odpadu na území obce Lednické Rovne.
2. Toto nariadenie upravuje nakladanie s komunálnymi odpadmi a drobnými stavebnými odpadmi, ktoré vznikajú na území obce:
3. pri činnosti fyzických osôb;
4. pri činnosti právnických osôb alebo fyzických osôb oprávnených na podnikanie;
5. z činností pri čistení verejných komunikácií a priestranstiev, vrátane verejnej zelene, parkov a cintorínov.
6. Ustanovenia tohto VZN sú účinné na celom území obce Lednické Rovne.

## §2 - Vymedzenie základných pojmov

1. **Odpad** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom alebo osobitnými predpismi povinný sa jej zbaviť.
2. **Prúd odpadu** je skupina druhov odpadov s podobnými vlastnosťami, ktoré umožňujú ich ďalšie spoločné nakladanie.
3. **Biologicky rozložiteľný odpad** je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.
4. **Biologický odpad** je biologicky rozložiteľný odpad zo záhrad a z parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov.
5. **Biologicky rozložiteľné komunálne odpady** (BRKO) sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady
6. **Nebezpečný odpad** je odpad, ktorý má aspoň jednu nebezpečnú vlastnosť uvedenú v prílohe osobitného predpisu.
7. **Odpadové hospodárstvo** je súbor činností zameraných na predchádzanie a obmedzovanie vzniku odpadov a znižovanie ich nebezpečnosti pre životné prostredie a na nakladanie s odpadmi v súlade s týmto zákonom.
8. **Nakladanie s odpadom** je zber, preprava, zhodnocovanie a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania.
9. **Zhromažďovanie odpadu** je dočasné uloženie odpadu u držiteľa odpadu pred ďalším nakladaním s ním, ktoré nie je skladovaním odpadu.
10. **Zber odpadu** je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov.
11. **Triedenie odpadov** je delenie odpadov podľa druhov, kategórií alebo iných kritérií alebo oddeľovanie zložiek odpadov, ktoré možno po oddelení zaradiť ako samostatné druhy odpadov.
12. **Triedený zber** je zber vytriedených odpadov.
13. **Zhodnocovanie odpadu** je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve, alebo zabezpečenie pripravenosti odpadu na plnenie tejto funkcie.
14. **Recyklácia** je každá činnosť zhodnocovania odpadu, ktorou sa odpad opätovne spracuje na výrobky, materiály alebo látky určené na pôvodný účel alebo na iné účely; zahŕňa aj opätovné spracovanie organického materiálu.
15. **Zneškodňovanie odpadu** je činnosť, ktorá nie je zhodnocovaním, a to aj vtedy, ak je druhotným výsledkom činnosti spätné získanie látok alebo energie.
16. **Skládkovanie odpadov** je ukladanie odpadov na skládku odpadov.
17. **Pôvodca odpadu** je
18. každý pôvodný pôvodca, ktorého činnosťou odpad vzniká, alebo
19. ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.
20. **Držiteľ odpadu** je pôvodca odpadu alebo osoba, ktorá má odpad v držbe.
21. **Zariadenie na zber** odpadov je priestor ohraničený plotom alebo nachádzajúci sa v stavbe, alebo inak primerane zabezpečený pred odcudzením odpadu a vstupom cudzích osôb, v ktorom sa vykonáva zber odpadov.
22. **Komunálne odpady** (KO) sú odpady z domácnosti vznikajúce na území mesta pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ.
23. **Zložka komunálnych odpadov** je ich časť, ktorú možno mechanicky oddeliť a zaradiť ako samostatný druh odpadu.
24. **Triedený zber** **KO** je činnosť, pri ktorej sa oddelene zbierajú zložky komunálnych odpadov.
25. **Zmesový komunálny odpad** je nevytriedený komunálny odpad alebo komunálny odpad po vytriedení zložiek komunálneho odpadu.
26. **Drobný stavebný odpad** (DSO) je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
27. **Zberný dvor** je zariadenie na zber komunálnych odpadov a drobných stavebných odpadov, je to vyhradená časť areálu prevádzky verejnej zelene, Obecného úradu Lednické Rovne, vybavená nádobami a špeciálnymi zariadeniami na zber KO, DSO a iného odpadu.
28. **Kalendárový zber** je zber oddelene zbieranej zložky komunálneho odpadu v určenom čase, ktorú určí obec vo všeobecne záväznom nariadení. Tento zber spočíva v pristavení vozidla alebo zberných nádob v určitom čase najviac na jeden deň, pričom obec o tomto zbere informuje obyvateľov vopred spôsobom v mieste obvyklým.
29. **Množstvový zber** je zber zmesových komunálnych odpadov a drobných stavebných odpadov, pri ktorom ich pôvodca platí miestny poplatok za komunálne odpady a drobné stavebné odpady ustanovený podľa osobitného predpisu vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas; tým nie je dotknuté ustanovenie § 81 ods. 12.
30. **Organizácia zodpovednosti výrobcov** je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátoch. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku. Účelom organizácie zodpovednosti výrobcov nie je dosahovanie zisku.
31. **Zberná nádoba** je nádoba (príp. vrece) určená na ukladanie KO a triedených zložiek KO, ktorá je umiestnená na miestach na to určených – t.j. v stojisku zberných nádob alebo na verejnom priestranstve len v prípadoch presne vymedzených týmto nariadením v čase vývozu odpadu.
32. **Stojisko zberných nádob** je spravidla spevnená plocha prístupná vlastníkovi, nájomcovi alebo správcovi nehnuteľnosti a vozidlám zabezpečujúcim zber a prepravu KO, ktorej umiestnenie, veľkosť a vyhotovenie sú stanovené obcou.
33. **Harmonogram odvozu** je harmonogram, v ktorom sú určené intervaly na zber a odvoz odpadu.

## §3 - Hierarchia odpadového hospodárstva

1. Hierarchia odpadového hospodárstva je záväzné poradie týchto priorít:
	1. predchádzanie vzniku odpadu,
	2. príprava na opätovné použitie,
	3. recyklácia,
	4. iné zhodnocovanie, napríklad energetické zhodnocovanie,
	5. zneškodňovanie.
2. Od hierarchie odpadového hospodárstva je možné odkloniť sa iba pre určité prúdy odpadov, ak je to odôvodnené úvahami o životnom cykle výrobku vo vzťahu k celkovým vplyvom vzniku a nakladania s takým odpadom a ak to ustanoví zákon.

## §4 - Program odpadového hospodárstva

1. Program odpadového hospodárstva (POH) je základný dokument pre riadenie odpadového hospodárstva obce v oblasti nakladania s KO a DSO, spracovávaný a aktualizovaný na základe zákona o odpadoch v znení neskorších predpisov, určujúci najmä smerovanie a ciele odpadového hospodárstva a opatrenia na ich dosiahnutie.
2. Obec Lednické Rovne má vypracovaný POH, nakoľko na území obce ročná produkcia komunálnych odpadov vrátane drobných stavebných odpadov presahuje 350 ton a počet obyvateľov prevyšuje 1000.
3. Obec Lednické Rovne je pri zostavovaní a aktualizovaní programu odpadového hospodárstva oprávnená bezplatne požadovať od každého, kto je držiteľom KO alebo DSO alebo s nimi nakladá na území obce, informácie potrebné na zostavenie a aktualizáciu programu.

# Povinnosti

## §5 - Všeobecné ustanovenia

1. Každý je povinný nakladať s odpadmi alebo inak s nimi zaobchádzať v súlade s týmto VZN a zákonom o odpadoch.
2. Každý je povinný nakladať s odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie.
3. Fyzické osoby nesmú nakladať a inak zaobchádzať s iným ako s komunálnym odpadom a drobným stavebným odpadom s výnimkou starých vozidiel a pneumatík.

## §6 - Zákazy

1. Zakazuje sa:
2. uložiť alebo ponechať odpad na inom mieste ako na mieste na to určenom v súlade s týmto VZN a zákonom o odpadoch,
3. zneškodniť odpad alebo zhodnotiť odpad inak ako v súlade so zákonom o odpadoch,
4. riediť alebo zmiešavať odpady s cieľom dosiahnuť hraničné hodnoty koncentrácie škodlivých látok,
5. zneškodňovať spaľovaním biologicky rozložiteľný odpad,
6. spaľovať komunálny odpad na voľnom priestranstve a vo vykurovacích zariadeniach v domácnostiach.

## §7 – Povinnosti pôvodcov odpadu (občania, podnikatelia a iné organizácie, ktoré produkujú odpad)

1. Pôvodca komunálnych odpadov je povinný:
	1. nakladať alebo inak s nimi zaobchádzať v súlade s týmto všeobecne záväzným nariadením obce,
	2. zapojiť sa do systému zberu komunálnych odpadov v obci,
	3. užívať zberné nádoby zodpovedajúce systému zberu komunálnych odpadov v obci,
	4. ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci Lednické Rovne.

## §8 - Povinnosti držiteľa odpadu (obec, podnikatelia a iné organizácie, u ktorých sa odpad nachádza)

1. Držiteľ odpadu je povinný:
2. správne zaradiť odpad alebo zabezpečiť správnosť zaradenia odpadu podľa Katalógu odpadov,
3. zhromažďovať odpady vytriedené podľa druhov odpadov a zabezpečiť ich pred znehodnotením, odcudzením alebo iným nežiaducim únikom,
4. zhromažďovať oddelene nebezpečné odpady,
5. zabezpečiť spracovanie odpadu v zmysle hierarchie odpadového hospodárstva,
6. odovzdať odpady len osobe oprávnenej nakladať s odpadmi podľa zákona o odpadoch,
7. viesť a uchovávať evidenciu o druhoch a množstve odpadov a o nakladaní s nimi,
8. ohlasovať údaje z evidencie príslušnému orgánu štátnej správy odpadového hospodárstva a uchovávať ohlásené údaje,
9. umožniť orgánom štátneho dozoru v odpadovom hospodárstve vykonať kontrolu
10. vykonať opatrenia na nápravu uložené orgánom štátneho dozoru v odpadovom hospodárstva

## §9 – Nakladanie s komunálnymi a drobnými stavebnými odpadmi

1. Za nakladanie s komunálnymi odpadmi a s drobnými stavebnými odpadmi, ktoré vznikli na území obce, zodpovedá obec Lednické Rovne, ak zákon o odpadoch neustanovuje inak.
2. Komunálne odpady vrátane oddelene zbieraných zložiek komunálneho odpadu sa podľa Katalógu odpadov zaraďujú do skupiny 20.
3. Náklady na zbernú nádobu na zmesový komunálny odpad znáša pôvodný pôvodca odpadu. Obec Lednické Rovne zabezpečuje dostatočný počet nádob a na požiadanie ich vydáva v priestoroch zberného dvora, kde bude občanovi vystavený doklad o kúpe. Cena za zbernú nádobu je v plnej miere určená cenou, za ktorú ju obec kúpila.
4. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.
5. Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov znáša obec.
6. Zakazuje sa:
7. ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,
8. ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení,
9. vykonávať zber oddelene zbieraných zložiek komunálnych odpadov patriacich do vyhradeného prúdu odpadov bez zariadenia na zber odpadov osobou, ktorá nespĺňa požiadavky podľa zákona.
10. Náklady na činnosti nakladania so zmesovým komunálnym odpadom a biologicky rozložiteľným komunálnym odpadom, náklady triedeného zberu zložiek komunálneho odpadu, na ktoré sa nevzťahuje rozšírená zodpovednosť výrobcov, a náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov, a náklady presahujúce výšku obvyklých nákladov podľa § 59 ods. 8 zákona o odpadoch, hradí obec z miestneho poplatku za komunálne odpady a drobné stavebné odpady podľa osobitného predpisu.
11. Náklady triedeného zberu oddelene zbieranej zložky komunálneho odpadu patriacej do vyhradeného prúdu odpadu, vrátane zberu a vytriedenia týchto zložiek na zbernom dvore, znášajú výrobcovia vyhradených výrobkov, tretie osoby alebo organizácie zodpovednosti výrobcov, ktorí zodpovedajú za nakladanie s vyhradeným prúdom odpadu v obci Lednické Rovne.
12. Obec Lednické Rovne pri ustanovení výšky miestneho poplatku za komunálny odpad a drobný stavebný odpad vychádza zo skutočných nákladov obce na nakladanie s komunálnym odpadom a drobným stavebným odpadom vrátane nákladov uvedených v odseku 7. Do miestneho poplatku obec nemôže zahrnúť náklady uvedené v odseku 8. Výnos miestneho poplatku za KO a DSO obec použije výlučne na zber, prepravu, zhodnocovanie a zneškodňovanie komunálnych odpadov a drobných stavebných odpadov.

## §10 – Povinnosti obce

1. Obec Lednické Rovne je okrem povinností držiteľa odpadu povinná:
2. zabezpečiť zber a prepravu zmesového komunálneho odpadu vznikajúceho na jeho území na účely jeho zhodnotenia alebo zneškodnenia v súlade so zákonom o odpadoch, vrátane zabezpečenia zberných nádob zodpovedajúcich systému zberu zmesového komunálneho odpadu v obci,
3. zabezpečiť zavedenie a vykonávanie triedeného zberu,
	* + biologicky rozložiteľného kuchynského odpadu okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania,
		+ jedlých olejov a tukov z domácností,
		+ biologicky rozložiteľných odpadov zo záhrad a parkov vrátane odpadu z cintorínov.
4. zaviesť a zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad,
5. zabezpečiť zavedenie a vykonávanie triedeného zberu komunálnych odpadov pre papier, plasty, kovy a sklo najmenej v rozsahu vyplývajúcom z požiadaviek ustanovených na triedený zber komunálnych odpadov,
6. zverejniť na svojom webovom sídle podrobný všeobecne zrozumiteľný popis celého systému nakladania s komunálnymi odpadmi vrátane triedeného zberu v obci Lednické Rovne.
7. Obec je povinná zaviesť množstvový zber drobného stavebného odpadu.

## §11 - Povinnosti subjektov, ktoré nakladajú s odpadmi na území obce Lednické Rovne

1. Obec Lednické Rovne vykonáva na svojom území zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, prostredníctvom spol. Ledrov s.r.o. Lednické Rovne na základe uzatvorenej zmluvy, resp. svojich zamestnancov. To sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov( títo zmluvu s obcou nepotrebujú).  Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec Lednické Rovne uzavrela zmluvu.
2. Obec Lednické Rovne je oprávnené požadovať potrebné informácie na plnenie povinností držiteľa odpadu od prevádzkovateľa kuchyne, držiteľa komunálneho odpadu a od držiteľa drobného stavebného odpadu alebo od toho, kto nakladá s komunálnymi odpadmi alebo drobnými stavebnými odpadmi na území obce.
3. Prevádzkovateľ kuchyne, držiteľ komunálneho odpadu a držiteľ drobného stavebného odpadu alebo ten, kto nakladá s komunálnymi odpadmi alebo s drobnými stavebnými odpadmi na území obce, je povinný na vyžiadanie obce Lednické Rovne poskytnúť pravdivé a úplné informácie súvisiace s nakladaním s komunálnymi odpadmi a drobnými stavebnými odpadmi.

## §12 – Povinnosti subjektov, ktorí prevádzkujú zariadenie spoločného stravovania

1. Prevádzkovateľ kuchyne zodpovedá za nakladanie s biologicky rozložiteľným kuchynským odpadom a reštauračným odpadom, ktorého je pôvodcom.
2. Prevádzkovateľ kuchyne je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom.
3. Zakazuje sa prevádzkovateľovi kuchyne:
	1. uložiť biologicky rozložiteľný kuchynský a reštauračný odpad, ktorého je pôvodcom do nádob určených obcou Lednické Rovne na zber komunálneho odpadu,
4. používať drviče biologicky rozložiteľného kuchynského a reštauračného odpadu, napojené na verejnú kanalizáciu. Uvedený zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu,
5. zbaviť sa použitých jedlých olejov a tukov vypúšťaním do kanalizácie.

# Systém nakladania s KO a DSO

## §13 - Nakladanie s komunálnymi a drobnými stavebnými odpadmi

1. Za nakladanie s komunálnymi odpadmi a drobnými stavebnými odpadmi, ktoré vznikli na území obce Lednické Rovne, zodpovedá obec Lednické Rovne.
2. Pôvodca komunálnych odpadov je povinný:
	1. zapojiť sa do systému zberu komunálnych odpadov v obci Lednické Rovne,
	2. užívať zberné nádoby zodpovedajúce systému zberu komunálnych odpadov v obci (120 litrové popolnice a 1100 litrové kontajnery),
	3. ukladať komunálne odpady alebo ich triedené zložky a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci Lednické Rovne,
	4. zberné nádoby zabezpečiť proti odcudzeniu, starať sa o ne a udržiavať ich v dobrom stave,
	5. dbať na to, aby bol KO na odvoz riadne pripravený a aby boli umožnené všetky činnosti spojené s riadnym odvozom odpadu,
3. uhrádzať miestny poplatok za komunálne odpady a drobné stavebné odpady, ktoré vznikajú na území obce Lednické Rovne v zmysle podmienok určených vo VZN obce o miestnom poplatku za komunálne odpady a drobné stavebné odpady.
4. Užívatelia sú povinní udržiavať v okolí zberných nádob poriadok a čistotu.
5. Zmluvná spoločnosť zabezpečujúca vývoz komunálneho odpadu v obci je povinná udržiavať miesto vysýpania nádob v čistote. Ďalej je povinná sa k nádobám správať šetrne.

## §14 - Miestny poplatok za komunálne odpady a drobný stavebný odpad

1. Miestny poplatok za komunálny odpad a drobný stavebný odpad, platí obci pôvodca odpadu.
2. Sadzba poplatku a spôsob úhrady je stanovená príslušným všeobecne záväzným nariadením o poplatku za KO a DSO obce Lednické Rovne.
3. Výnos miestneho poplatku sa použije výlučne na úhradu nákladov spojených s nakladaním s komunálnymi odpadmi a drobnými stavebnými odpadmi, najmä na ich zber, prepravu, zhodnocovanie a zneškodňovanie.
4. Do miestneho poplatku sa nezapočítavajú náklady obce v súvislosti s vyhradenými prúdmi odpadov, ktoré financujú organizácie zodpovednosti výrobcov. Uvedené sa týka aj zberných nádob na zber vyhradených prúdov odpadu.
5. Do poplatku sa zahrnú:

a) náklady za nedôsledné triedenie oddelene zberaných zložiek odpadu, na ktoré sa vzťahuje rozšírená zodpovednosť výrobcov

b) náklady presahujúce výšku obvyklých nákladov podľa § 59 ods.8 zákona o odpadoch

## §15 - Spôsob zberu a prepravy komunálnych a drobných stavebných odpadov

1. Na území obce Lednické Rovne sa zavádza zber nasledujúcich odpadov:
	* + Zmesový komunálny odpad,
		+ papier,
		+ plasty,
		+ sklo,
		+ kovy,
		+ biologický rozložiteľný odpad (jedlé oleje, zelený a kuchynský z domácností),
		+ stavebný odpad,
		+ objemný odpad,
		+ elektroodpady,
		+ batérie a akumulátory,
		+ opotrebované pneumatiky,
		+ lieky nespotrebované fyzickými osobami,
		+ textil a šatstvo.
2. Spôsob zberu a prepravy jednotlivých komunálnych odpadov, drobných stavebných odpadov a iných odpadov je ustanovený v nasledujúcich bodoch tohto nariadenia.

## §16 - Nakladanie so zmesovým komunálnym odpadom

* + - 1. Zmesový komunálny odpad sa zaraďuje pod číslo 20 03 01 v zmysle Katalógu odpadov.
			2. Na území obce sa zavádza paušálny, intervalový systém zberu komunálnych odpadov pre:

a) fyzické osoby – občanov, ktorí majú v obci trvalý pobyt alebo prechodný pobyt, alebo ktorí sú na území mesta oprávnení užívať alebo užívajú nehnuteľnosť,

b) fyzické osoby oprávnené na podnikania a právnické osoby, ktorí majú sídlo alebo prevádzku na území mesta.

3. Obec určuje na zber zmesového komunálneho odpadu zberné nádoby pre interval zberu 1 x týždenne:

 3.1.Druh nádob Počet nádob Stanovený počet pôvodcov odpadov

 110 litrov 1 ks 1 - 5

 2 ks 6 - 10

 3 ks 11 - 15

Postupne sa počet nádob zvyšuje spôsobom - na každých 5 pôvodcov je 1 ks nádoby.

3.2.Druh nádob Počet nádob Stanovený počet pôvodcov odpadov

 1 110 litrov 1 ks 1 - 50

 2 ks 50 - 100

 3 ks 100 - 150

Postupne sa počet nádob zvyšuje spôsobom - na každých 50 pôvodcov je 1 ks nádoby.

 4. Pôvodcovia zmesového komunálneho odpadu majú náklady za nakladanie so zmesovým komunálnym odpadom zahrnuté v poplatku za nakladanie s komunálnymi odpadmi a drobnými stavebnými odpadmi.

5. Zber, prepravu a zhodnocovanie/zneškodňovanie zmesového komunálneho odpadu zabezpečuje na území obce výhradne spoločnosť, s ktorou má obec Lednické Rovne uzatvorenú zmluvu na zber odpadov – Ledrov spol. s.r.o., Lednické Rovne

7. Každý pôvodca je povinný používať na zmesový komunálny odpad len typ zberných nádob schválený obcou a zodpovedajúci systému zberu.

8. Do zberných nádob na zmesový komunálny odpad je možné ukladať iba zmesové komunálne odpady, ktoré sa nedajú ďalej triediť. Do týchto nádob je zakázané ukladať akékoľvek stavebné odpady a podobné odpady (zemina, kamene, drevo, a pod.), zložky triedeného zberu, nebezpečné odpady, biologicky rozložiteľný odpad.

9. Obec na požiadanie zavedie **množstvový zber** len pre právnickú osobu a fyzickú osobu-podnikateľa, ktorý preukáže, že:

 a) množstvo ním vyprodukovaných komunálnych odpadov je presne merateľné,

 b) komunálne odpady sú až do ich odvozu vhodne zabezpečené pred stratou, odcudzením alebo iným nežiadúcim únikom.

## §17 - Nakladanie s drobnými stavebnými odpadmi

1. Drobné stavebné odpady sa zaraďujú pod číslo 20 03 08 v zmysle Katalógu odpadov.
2. Na území obce Lednické Rovne sa zavádza množstvový zber drobných stavebných odpadov.
3. Množstvový zber stavebných odpadov sa vykonáva na zbernom dvore. Podrobné informácie o zbernom dvore sú uvedené v samostatnej časti tohto nariadenia.
4. Množstvový zber je spoplatnený. Sadzba poplatku je stanovená v samostatnom VZN o miestnom poplatku za komunálne odpady a drobné stanovené odpady.
5. Poplatok sa platí za každý odovzdaný kilogram drobných stavebných odpadov. Poplatník uhrádza poplatok v hotovosti v zbernom dvore.
6. Pred odovzdaním odpadu je potrebné odpad odvážiť na pristavenej váhe.
7. Poplatok sa vypočíta ako súčin odovzdaných drobných stavebných odpadov a sadzby za 1 kilogram odpadu.

## §18 - Nakladanie s odpadmi z obalov a z neobalových výrobkov zbieraných spolu s obalmi (papier, plasty, sklo a kovy)

* + - 1. Náklady na triedený zber odpadov z obalov a z neobalových výrobkov znáša do 30.6.2016 obec.
			2. Náklady na triedený zber odpadov z obalov a z neobalových výrobkov znáša od 1.7.2016 Organizácia zodpovednosti výrobcov, s ktorou má obec uzatvorenú zmluvu.
			3. Organizácia zodpovednosti výrobcov znáša všetky náklady na zber, prepravu a triedenie odpadu z vyhradených výrobkov, vrátane zberných nádob.
			4. Organizácia zodpovednosti výrobcov nemusí uhradiť náklady na triedený zber, ak sa v ňom nachádza viac ako 50 % odpadov iných ako je odpad, na ktorý boli určené príslušné nádoby.
			5. Organizácia zodpovednosti výrobcov môže v ustanovených prípadoch uhrádzať len výšku obvyklých nákladov na triedený zber odpadov.
			6. Všetky odpady z obalov a z neobalových výrobkov môžu byť dovezené aj na zberný dvor.
1. **TRIEDENÝ ZBER PAPIERA**
2. Odpady z papierových obalov a neobalových výrobkov sa zaraďujú pod číslo 20 01 01 v zmysle Katalógu odpadov.
3. Triedený zber papiera sa vykonáva prostredníctvom farebne rozlíšených zberných kontajnerov, nádob a vriec, ako aj pomocou mobilného zberu a školského zberu.
4. Obec Lednické Rovne určuje na triedený zber papiera špeciálne kontajnery modrej farby.
5. Zberné kontajnery a nádoby musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri, zbernej nádobe na viditeľnom mieste a obsahuje údaje o tom, pre aký odpad sa využíva.
6. Do papiera patria: noviny, časopisy, zošity, knihy, listy, kancelársky papier, papierové vrecká, lepenka, papierové krabice, kartón, obálky, letáky, katalógy, telefónne zoznamy, plagáty, pohľadnice, baliaci papier, papierový obal a pod.
7. Do papiera nepatria: plastové obaly, viacvrstvové kombinované materiály (napr. tzv. tetrapakové obaly), voskovaný papier, papier s hliníkovou fóliou, silne znečistený či mastný papier, kopírovací papier a pod.
8. Krabice resp. obaly z papiera musia byť poskladané a uložené do nádob na odpad tak, aby sa zmenšil ich objem a zaberali čo najmenej miesta. Kartóny veľkých rozmerov je potrebné rozobrať a vložiť do kontajnera na triedený zber tak, aby neznečisťovali okolie, prípadne odovzdať na zbernom dvore.
9. Školský zber papiera si organizujú školy na území obce samostatne,
10. Mobilný zber papiera si organizuje oprávnená spoločnosť s ktorou má obec uzatvorenú zmluvu samostatne.
11. **TRIEDENÝ ZBER PLASTOV**
	* + 1. Odpady z plastových obalov a neobalových výrobkov sa zaraďujú pod číslo 20 01 39 v zmysle Katalógu odpadov.
			2. Triedený zber plastov sa vykonáva prostredníctvom farebne rozlíšených zberných kontajnerov, nádob a vriec.
			3. Obec Lednické Rovne určuje na triedený zber plastov špeciálne kontajnery žltej farby a 120 litrové vrecia.
12. Zberné kontajnery a nádoby musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri, zbernej nádobe na viditeľnom mieste a obsahuje údaje o tom, pre aký odpad sa využíva.
13. Do plastov patria: číre a farebné fólie, tašky, vrecká, vedrá, fľaše od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, obaly od sladkostí, tégliky od jogurtov a rôzne plastové nádobky, hračky, penový polystyrén, poháriky z automatov a iné plastové nádobky.
14. Do plastov nepatria: obaly znečistené chemikáliami a olejmi, hrubo znečistené plasty (zeminou, farbami, potravinami), podlahové krytiny, guma, molitan a pod.
15. Obaly z plastov musia byť stlačené a uložené do nádob na odpad tak, aby sa zmenšil ich objem a zaberali čo najmenej miesta.
16. Do nádob je možné uložiť viacvrstvové kombinované materiály a kovové obaly z nápojov, potravín a kozmetických prípravkov.
17. **TRIEDENÝ ZBER SKLA**

1. Odpady zo sklenených obalov a neobalových výrobkov sa zaraďujú pod číslo 20 01 02 v zmysle Katalógu odpadov.

2. Triedený zber skla sa vykonáva prostredníctvom farebne rozlíšených zberných kontajnerov a zvonov.

3. Obec určuje na triedený zber skla špeciálny kontajner zelenej farby.

1. Zberné kontajnery a zvony musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri alebo zvone na viditeľnom mieste a obsahuje údaje o tom, pre aký odpad sa využíva.
2. Do skla patria: sklenené fľaše, nádoby, obaly a predmety zo skla, poháre, fľaštičky od kozmetiky bez kovových a plastových uzáverov, črepy, okenné sklo, sklo z okuliarov a pod.
3. Do skla nepatria: vrchnáky, korky, gumy, porcelán, keramika, zrkadlá, drôtované sklo, dymové sklo, fľaše z umelej hmoty, časti uzáverov fliaš, žiarovky, žiarivky, obrazovky, silne znečistené sklo (zeminou, farbami, potravinami) a pod.
4. **TRIEDENÝ ZBER KOVOV**

1.Odpady z kovových obalov a neobalových výrobkov sa zaraďujú pod číslo 20 01 40 v zmysle Katalógu odpadov.

2.Triedený zber kovov sa vykonáva prostredníctvom červených zberných kontajnerov a v určených zariadeniach na zber kovov, s ktorými má obec uzatvorenú zmluvu. Tam kde nie sú červené kontajnery je možné kovové obaly vkladať do kontajnerov na plasty.

3.Zberné kontajnery musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri na viditeľnom mieste a obsahuje údaje o tom, pre aký odpad sa využíva.

4.Do kovov patria: kovové vrchnáky z fliaš a pohárov, kovové súčiastky, drôty a káble (bez bužírky), starý riad, kovový šrot, oceľ, farebné kovy, hliník, hliníkový obal, kovová rúrka, konzervy, oceľové plechovky, kovové obaly z potravín zbavené obsahu, plechovky z nápojov.

5.Do kovov nepatria: kovy hrubo znečistené zvyškami jedla, farbami a rôznymi chemickými látkami, či olejmi.

6.Konzervy a plechovky pred odovzdaním do nádoby je potrebné vypláchnuť, aby v nich nezostali zvyšky jedál.

1. **TRIEDENÝ ZBER VIACVRSTVOVÝCH KOMBINOVANÝCH MATERIÁLOV NA BÁZE LEPENKY (VKM)**

1. Odpady z VKM obalov a neobalových výrobkov sa zaraďujú pod číslo 20 01 01 v zmysle Katalógu odpadov.

2. Triedený zber VKM sa vykonáva prostredníctvom farebne rozlíšených zberných kontajnerov, a prostredníctvom školských zberov.

* + - 1. Obec určuje na triedený zber VKM žlté kontajnery, určené na zber plastov.
1. Zberné kontajnery musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri, zbernej nádobe či vreci na viditeľnom mieste a obsahuje údaje o tom, pre aký odpad sa využíva.
2. Do VKM patria: viacvrstvové obaly od mlieka, smotany a iných mliečnych výrobkov, ovocných štiav a džúsov, vína, kozmetiky.
3. Do VKM nepatria: znečistené VKM, viacvrstvové obaly od kávy, vreckových polievok, pudingov, práškov do pečiva, práškového cukru, korenín, nanukov, kakaového prášku.
4. Obaly z VKM musia byť čisté, stlačené a uložené do nádob na odpad tak, aby sa zmenšil ich objem a zaberali čo najmenej miesta.
5. Školský zber VKM si organizujú školy na území obce samostatne.

## §19 - Nakladanie s biologickými rozložiteľnými komunálnymi odpadmi

1.Biologicky rozložiteľný komunálny odpad delíme na:

- biologicky rozložiteľný odpad zo záhrad a parkov vrátane odpadu z cintorínov,

- biologicky rozložiteľný kuchynský odpad okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania,

- jedlé oleje a tuky z domácností.

1. Biologicky rozložiteľné odpady sa v zmysle Katalógu odpadov zaraďujú pod číslo:
	* + 20 02 01 - biologicky rozložiteľný odpad zo záhrad a parkov vrátane odpadu z cintorínov,
		+ 20 01 08 - biologicky rozložiteľný kuchynský odpad,
		+ 20 01 25 - jedlé oleje a tuky z domácností.

3.Do BIO odpadov zo záhrad, parkov a cintorínov patria: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.

4.Do BIO odpadov zo záhrad, parkov a cintorínov nepatria: zvyšky jedál, kamene, cigaretové ohorky, uhynuté zvieratá, časti zvierat a pod.

5. Obec v súlade s § 81 odst.7 písm.b) bod 3 zabezpečuje vykonávanie triedeného zberu BRKO z parkov a záhrad, vrátane cintorínov.

6.Obec vedie evidenciu o množstve BRKO v obci. Údaje o množstve a nakladaní vytriedeného BRO uvádza v hláseniach pre Štatistický úrad SR.

7.Fyzické osoby – poplatníci prednostne ukladajú a kompostujú svoj BRO vhodný na kompostovanie na svojich domácich kompostoviskách, prípadne využijú kompostovisko na zbernom dvore.

8.Je zakázané ukladať BRO zo záhrad a cintorínov do zberných nádob na komunálny odpad.

9. Obec Lednické Rovne zber BIO kuchynských odpadov nezavádza, nakoľko si uplatňuje výnimku z povinnosti zaviesť a zabezpečovať vykonávanie triedeného zberu biologicky rozložiteľného kuchynského odpadu v obci podľa § 81 odst.21 písm.d) zákona o odpadoch.

10.Obec určuje zber jedlých olejov a tukovodovzdávaním na zbernom dvore., prípadne mobilným zberom prostredníctvom spoločnosti, ktorá má s obcou uzatvorenú zmluvu na zber odpadov.

11. Do jedlých olejov a tukov patria: oleje a tuky z prípravy jedál, zvyšky nespotrebovaných olejov,

prepálené oleje, zvyšky margarínov, masla či tuku.

## §20 - Nakladanie s biologickými rozložiteľným kuchynským odpadom a reštauračným odpadom od prevádzkovateľa kuchyne

1. Za nakladanie s biologicky rozložiteľným kuchynským a reštauračným odpadom je zodpovedný prevádzkovateľ kuchyne. Odpad sa nesmie dávať do nádob určených na zber komunálnych odpadov v obci.
2. Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).
3. Ich zber a kontajnery musia spĺňať požiadavky ustanovené nariadením č. 1069/2009 a nariadenia EP a Rady č. 852/2004 o hygiene potravín.
4. Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy, prípadne nepovolané osoby.
5. Zberné nádoby musia byť umiestnené v areáli prevádzkovateľa kuchyne.
6. Frekvencia zberu musí byť v súlade s hygienickými predpismi zohľadňujúc aj teploty prostredia (leto/zima), pričom v letnom období musí byť frekvencia zberu vyššia, minimálne však 1 krát za dva týždne.
7. Ak prevádzkovateľ kuchyne nezabezpečuje zber, prepravu a ďalšie nakladanie sám, ale prostredníctvom tretieho subjektu, musí mať s ním na tento účel uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z. z. o veterinárnej starostlivosti v znení neskorších predpisov (napr. § 39b zákona č. 39/2007 Z.z.) a aby mal schválenie na vykonávanie činnosti spracovania týchto odpadov príslušnou Regionálnou veterinárnou a potravinovou správou.
8. Pri nakladaní s týmto odpadom musí prevádzkovateľ kuchyne postupovať v súlade s hierarchiou odpadového hospodárstva.
9. Prevádzkovateľ kuchyne je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz skrmovania sa vzťahuje aj na zvieratá v ZOO, zvieratá v útulkoch, v chovných staniciach atď.
10. Biologicky rozložiteľný kuchynský a reštauračný odpad je potrebné uskladňovať do oddelených nádob, ktoré budú udržiavané v náležitom stave, ľahko čistiteľné a podľa potreby dezinfikovateľné.
11. Zakazuje sa používať drviče biologicky rozložiteľného kuchynského a reštauračného odpadu napojené na verejnú kanalizáciu; tento zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd
12. Zakazuje sa zbaviť sa použitých jedlých olejov a tukov vypúšťaním do kanalizácie

## §21 - Nakladanie s objemným odpadom

* + - 1. Objemné odpady sa zaraďujú pod číslo 20 03 07 v zmysle Katalógu odpadov.
			2. Objemný odpad predstavujú komunálne odpady, ktoré sa svojou veľkosťou nevojdú do bežne používanej nádoby na zmesový odpad.
			3. Obec Lednické Rovne zabezpečí informovanosť občanov v dostatočnom časovom predstihu o zbere objemného odpadu osobitným oznamom, pričom využije obvyklé spôsoby oznamovania (napr. jarné upratovanie).
			4. Počas celého roka je objemný odpad od fyzických osôb možné ukladať na zberný dvor.
			5. Zakazuje sa ponechávať objemný odpad pri nádobách na zmesový komunálny odpad

## §22 - Nakladanie s textilom a šatstvom

1. Textil sa zaraďuje pod číslo 20 01 10 a šatstvo pod číslo 20 01 11 v zmysle Katalógu odpadov.
2. Triedený zber textilu a šatstva sa vykonáva prostredníctvom špeciálnych zberných kontajnerov.
3. Obec určuje na triedený zber textilu a šatstva kovové biele (krémové) kontajnery.
4. Zberné kontajnery musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajneri na viditeľnom mieste a obsahuje údaje o tom, pre aký odpad sa využíva.
5. Do textilu a šatstva patria: čisté a suché šatstvo a textil (všetky druhy odevov, prikrývky, deky, posteľná bielizeň), topánky, doplnky k oblečeniu (čiapky, šále), prípadne iné druhy šatstva a textilu.
6. Do textilu a šatstva nepatria: znečistené a mokré šatstvo a pod.

## §23 - Nakladanie s elektroodpadmi z domácností

1.Elektroodpad sa zaraďuje pod čísla 20 01 21, 20 01 23, 20 01 35 a 20 01 36 v zmysle Katalógu odpadov.

2.Zabezpečenie zberu elektroodpadov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie elektroodpadov znáša výrobca, resp. organizácia zodpovednosti výrobcov.

3.Počas celého roka je elektroodpad od fyzických osôb možné ukladať na zberný dvor.

4.Vytriedené elektroodpady je zakázané:

1. ukladať do zberných nádob určených na KO z domácností,
2. ukladať k zberným nádobám a stanovištiam kontajnerov,
3. odovzdať iným subjektom ako ustanovuje toto nariadenie (napr. pouliční zberači)
4. rozoberať, zasahovať do nich a vyberať jednotlivé časti.

5.Elektroodpady je možné odovzdať aj v rámci režimu spätného odberu, kde distribútor elektrozariadení je povinný bezplatne uskutočňovať spätný odber, t. j. odobratie elektroodpadu z domácností od jeho držiteľa:

* + - pri predaji nového elektrozariadenia na výmennom základe kus za kus, bez požadovania poplatku alebo inej služby, ak odovzdávaný elektroodpad pochádza z elektrozariadenia rovnakej kategórie a je rovnakého funkčného určenia ako predávané elektrozariadenie,
		- v prípade veľmi malého elektroodpadu do 25 cm a elektroodpadu zo svetelných zdrojov bezplatne a bez povinnosti zakúpiť si elektrozariadenie, vykonávané v maloobchodnej predajni, ktorej predajná plocha vyhradená elektrozariadeniam je aspoň 400 m2, alebo v jej bezprostrednej blízkosti.

6.Elektroodpady je možné odovzdať aj v zbernom mieste elektroodpadu. Zberné miesto je miesto určené na základe zmluvy s výrobcom elektrozariadení alebo organizáciou zodpovednosti výrobcov zastupujúcou výrobcov elektrozariadení, zriadené na dostupnom mieste, v blízkosti konečného používateľa, kde môže konečný používateľ bezplatne odovzdať veľmi malý elektroodpad do 25 cm alebo elektroodpad zo svetelných zdrojov, do nádoby určenej na tento účel.

7.Do elektroodpadu patria: žiarovky, žiarivky, svietidlá, televízory, rádiá, počítačová, kancelárska a telekomunikačná technika, mobily, videá, diskmany, digitálne hodinky, variče, ohrievače, kávovary, práčky, chladničky, elektromotory, ručné elektrické náradie, mobilné klimatizačné zariadenia atď.

8.Do elektroodpadu nepatria: kovy, plasty, papier, drevo, iné odpady s obsahom škodlivých látok ako sú samotné elektrodpady, odpady, ktoré nie sú elektroodpadom, zmesový komunálny odpad, či iné odpady.

## §24 - Nakladanie s použitými prenosnými batériami a akumulátormi a automobilovými batériami a akumulátormi.

* + - 1. Batérie a akumulátory sa zaraďuje pod čísla 20 01 33 a 20 01 34 v zmysle Katalógu odpadov.
			2. Batérie a akumulátory sa delia na: prenosné (gombíkové, tužkové, ...), automobilové a priemyselné (netýka sa obce a občanov).
			3. Použité batérie a akumulátory, ktoré sú súčasťou elektroodpadu z domácností sa zbierajú spolu s týmto odpadom.
			4. Zabezpečenie zberu batérií a akumulátorov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie batérií a akumulátorov znáša výrobca, tretia osoba, resp. organizácia zodpovednosti výrobcov.

Počas celého roka je batérie a akumulátory od fyzických osôb možné ukladať na zberný dvor.

* + - 1. Vytriedené batérie a akumulátory je zakázané:
1. ukladať do zberných nádob určených na KO z domácností,
2. ukladať k zberným nádobám a stanovištiam kontajnerov,
3. odovzdať iným subjektom ako ustanovuje toto nariadenie (napr. pouliční zberači),
4. rozoberať, zasahovať do nich a vyberať jednotlivé časti.
	* + 1. Prenosné a automobilové batérie a akumulátory je možné odovzdať aj v rámci spätného zberu batérií a akumulátorov. Spätný zber použitých batérií a akumulátorov je bezplatný zber použitých prenosných batérií a akumulátorov od ich držiteľa a použitých automobilových batérií z motorových vozidiel nevyužívaných na komerčné účely vo vlastníctve fyzickej osoby, ktorý vykonáva distribútor týchto batérií a akumulátorov bez viazania tohto zberu na kúpu novej batérie alebo akumulátora alebo iného tovaru.
			2. Prenosné batérie a akumulátory je možné odovzdať aj na zbernom mieste batérií a akumulátorov. Zberné miesto použitých prenosných batérií a akumulátorov je miesto určené na základe zmluvy s výrobcom batérií a akumulátorov, treťou osobou alebo organizáciou zodpovednosti výrobcov pre batérie a akumulátory, zriadené na dostupnom mieste, v blízkosti konečného používateľa, kde môže konečný používateľ bezplatne odovzdať použité prenosné batérie a akumulátory do nádoby určenej na tento účel; zberným miestom nie je miesto, kde sa vykonáva spätný zber.
			3. Do použitých batérií a akumulátorov patria: prenosné (gombíkové, tuškové, ...) a automobilové batérie a akumulátory.
			4. Do použitých batérií a akumulátorov patria: priemyselné batérie a akumulátory, iné odpady s obsahom škodlivých látok ako sú samotné batérie a akumulátory, odpady, zmesový komunálny odpad, či iné odpady.

## §25 - Nakladanie s veterinárnymi liekmi a humánnymi liekmi nespotrebovanými fyzickými osobami a zdravotníckych pomôcok

1. Nespotrebované lieky a zdravotnícke pomôcky nepatria do zmesového komunálneho odpadu a ani do vôd odvádzaných v rámci mestskej kanalizácie. Je potrebné ich odovzdávať do verejných lekární.
2. Verejné lekárne sú povinné zhromažďovať humánne a veterinárne lieky nespotrebované fyzickými osobami a zdravotnícke pomôcky a odovzdávať ich Štátnemu ústavu na kontrolu liečiv.

## §26 - Nakladanie s odpadovými pneumatikami

1. Odpadové pneumatiky nie sú súčasťou komunálnych odpadov a ani zberu odpadov, ktorý zabezpečuje obec Lednické Rovne.
2. Zberný dvor nie je oprávnený odoberať odpadové pneumatiky.
3. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.
4. Distribútor pneumatík je povinný zabezpečiť na svojich predajných miestach bezplatný spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu.

## §27 - Prevádzkovanie zberného dvora

1. Obec Lednické Rovne má pre svojich občanov platiacich za odpad miestny poplatok za komunálne odpady a drobné stavené odpady zriadený zberný dvor na adrese: Rovňanská 386, 020 61 L. Rovne.
2. Zberný dvor sa prevádzkuje v dňoch a v čase: pondelok od 8:00 do 15:00, utorok od 8:00 do 15:00, streda od 8:00 do 16:00, štvrtok od 8:00 do 15:00, piatok od 8:00 do 12:00, v sobotu od 8,00 do 12,00.
3. Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto nariadení .
4. Fyzická osoba môže na zbernom dvore bezplatne odovzdať nasledujúce oddelene zbierané zložky komunálneho odpadu: obaly a neobalové výrobky, z papiera, plastov, skla, kovov, VKM, BIO odpad (zelený, kuchynský, oleje a tuky), objemný odpad, textil a šatstvo, elektroodpady, batérie a akumulátory.
5. Fyzická osoba môže na zbernom dvore za poplatok odovzdať nasledujúce oddelene zbierané zložky komunálneho odpadu: drobné stavebné odpady. Poplatok je určený v samostatnom VZN o miestnych poplatkoch za komunálne odpady a drobné stavebné odpady.
6. Na zbernom dvore nie je možné odovzdať odpadové pneumatiky a nespotrebované lieky a zdravotnícke pomôcky.
7. Prevádzkovateľ zberného dvora je povinný odobrať od občanov drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto všeobecne záväznom nariadení.
8. Zber odpadov na zbernom dvore sa neuskutočňuje od podnikateľov.

## §28 - Spôsob nahlasovania nezákonne umiestneného odpadu

1. Oznámiť nezákonne umiestnený odpad môže akákoľvek fyzická osoba alebo právnická osoba príslušnému orgánu štátnej správy odpadového hospodárstva alebo obci, v ktorej územnom obvode sa táto nehnuteľnosť nachádza a to ústne alebo písomne.
2. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť orgánu podľa bodu 1.
3. O oznámeniach podaných podľa odsekov 1 a 2 sa obec a orgán štátnej správy odpadového hospodárstva navzájom informujú najneskôr do siedmich pracovných dní odo dňa oznámenia.

# Kontrola nariadenia, pokuty za priestupky a záverečné ustanovenia

## §29 - Kontrola nariadenia

Vykonávať kontrolu dodržiavania tohto nariadenia sú oprávnení:

1. poverení zamestnanci obce,
2. príslušná komisia pri obecnom zastupiteľstve,
3. príslušníci obecnej polície,
4. hlavný kontrolór .

## §30 - Pokuty za priestupky

1. Priestupku sa dopustí ten, kto:

a) uloží odpad na iné miesto než na miesto určené obcou Lednické Rovne,

b) uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená,

c) zhodnocuje alebo zneškodňuje odpad v rozpore s týmto VZN a zákonom,

d) nesplní oznamovaciu povinnosť podľa § 15 ods. 2 zákona o odpadoch – „Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť obci alebo príslušnému orgánu štátnej správy odpadového hospodárstva“,

e) zmiešava elektroodpad z domácností s inými zložkami komunálneho odpadu,

f) nakladá s odpadovými pneumatikami v rozpore s § 72 zákona o odpadoch – „Konečný používateľ pneumatiky je povinný pneumatiku po tom, ako sa stala odpadovou pneumatikou odovzdať distribútorovi pneumatík okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel“,

g) nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch– „Osoba, ktorá nakladá s odpadmi, ktoré vznikli pri výstavbe, údržbe, rekonštrukcii alebo demolácii komunikácií, je povinná stavebné odpady vznikajúce pri tejto činnosti a odpady z demolácií materiálovo zhodnotiť pri výstavbe, rekonštrukcii alebo údržbe komunikácií“,

h) koná v rozpore s § 81 ods. 6 písm. b) zákona o odpadoch– „Zakazuje sa ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení“,

i) koná v rozpore s § 81 ods. 9 zákona o odpadoch– „Pôvodca komunálnych odpadov je povinný nakladať alebo inak s nimi zaobchádzať v súlade so všeobecne záväzným nariadením obce, zapojiť sa do systému zberu komunálnych odpadov v obci, užívať zberné nádoby zodpovedajúce systému zberu komunálnych odpadov v obci, ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci“,

j) koná v rozpore s § 81 ods. 13 zákona o odpadoch– „Vykonávať na území obce zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy podľa prvej vety uzatvorenú aj zmluvu podľa § 59 ods. 4 s organizáciou zodpovednosti výrobcov, s ktorou obec uzavrela zmluvu podľa § 59 ods. 2.“,

k) neposkytne obci požadované údaje podľa § 81 ods. 17 zákona o odpadoch – „Prevádzkovateľ kuchyne, držiteľ komunálneho odpadu a držiteľ drobného stavebného odpadu alebo ten, kto nakladá s komunálnymi odpadmi alebo s drobnými stavebnými odpadmi na území obce, je povinný na vyžiadanie obce poskytnúť pravdivé a úplné informácie súvisiace s nakladaním s komunálnymi odpadmi a drobnými stavebnými odpadmi“.

1. Priestupky podľa odseku 1 písm. a) až k) prejednáva obec. Iné priestupky podľa zákona o odpadoch prejednáva Okresný úrad v Púchove, odb.starostlivosti o životné prostredie. Iné správne delikty prejednáva Orgán štátnej správy odpadového hospodárstva.
2. Za priestupok podľa odseku 1 písm. a) až k) môže obec uložiť pokutu do 1 500 eur.
3. Na priestupky a na ich prejednávanie sa vzťahuje všeobecný predpis o prejednávaní priestupkov (Zákon NR SR č. 372/1990 Zb. o priestupkoch v znení neskorších predpisov).
4. Výnosy pokút uložených za priestupky podľa odseku 1 sú príjmom rozpočtu obce Lednické Rovne.

## §31 - Záverečné ustanovenia

1. Toto všeobecne záväzné nariadenie vychádza z platnej právnej úpravy v odpadovom hospodárstve Slovenskej republiky.
2. Ďalšie povinnosti fyzických osôb, právnických osôb a fyzických osôb oprávnených na podnikanie, ktoré im vyplývajú zo zákona č. 79/2015 Z. z. o odpadoch a o zmene a doplnení niektorých zákonov, ako aj iných zákonov, nie sú týmto nariadením dotknuté.
3. Zrušuje sa Všeobecne záväzné nariadenie obce Lednické Rovne č.2/2013 o odpadoch.
4. Na tomto Všeobecne záväznom nariadení sa uznieslo obecné zastupiteľstvo obce Lednické Rovne dňa ..............................a schválilo ho uznesením č. ........................... .
5. Návrh VZN č.3/2016 bol zverejnený na úradnej tabuli a na internetovej stránke obce od 15.6.2016 do..................................... .
6. Schválené VZN č. 9/2016 nadobúda účinnosť 15-tym dňom od jeho vyvesenia na úradnej tabuli obce Lednické Rovne, teda dňa ................................

**Dôvodová správa:**

 Účelom vydania VZN č. 9/2016 o nakladaní s komunálnym odpadom a drobným stavebným odpadom na území obce Lednické Rovne je aplikácia zákona č.79/2015 Z.z. o odpadoch a o zmene a doplnení niektorých zákonov.

VZN vymedzuje práva a povinnosti orgánov mesta, pôvodcov a držiteľov odpadu v oblasti nakladania s komunálnym odpadom vrátane jeho zberu a prepravy. Podrobnosti o nakladaní sa vzťahuje na zmesový komunálny odpad a drobný stavebný odpad, biologicky rozložiteľný komunálny odpad, biologicky rozložiteľný kuchynský odpad, reštauračný odpad od prevádzkovateľa kuchyne, triedené zložky KO – hlavne elektroodpady z domácností, odpady z obalov a odpady z neobalových výrobkov, použité prenosné batérie a akumulátory, lieky, jedlé oleje a tuky, objemný odpad a odpad z domácností s obsahom škodlivín. Zároveň upozorňuje na zmeny spôsobu nakladania s odpadovými pneumatikami, na povinnosť ich bezplatného spätného zberu prostredníctvom predajných miest.

VZN zavádza množstvový zber drobných stavebných odpadov, systém jeho spoplatnenia, podrobnosti prevádzkovania zberného dvora a upravuje spôsob nahlasovania nezákonne umiestneného odpadu.